Meddelelse om indledning af en udløbsundersøgelse af antidumpingforanstaltningerne vedrørende importen af wolframcarbid og sammensmeltet wolframcarbid med oprindelse i Folkerepublikken Kina

(2003/C 84/02)

Efter offentliggørelsen af en meddelelse om det forestående udløb(1) af de gældende antidumpingforanstaltninger vedrørende importen af wolframcarbid og sammensmeltet wolframcarbid med oprindelse i Folkerepublikken Kina modtog Kommissionen en anmodning om en fornyet undersøgelse i henhold til artikel 11, stk. 2, i Rådets forordning (EF) nr. 384/96(2) ("grundforordningen"), senest ændret ved forordning (EF) nr. 1972/2002(3).

1. Anmodning om fornyet undersøgelse

Anmodningen blev indgivet den 9. januar 2003 af Eurometaux ("ansøgeren") på vegne af producenter, der tegner sig for en væsentlig del, i dette tilfælde over 80 %, af den samlede produktion af wolframcarbid og sammensmeltet wolframcarbid i Fællesskabet.

2. Vare

Den vare, der er omfattet af undersøgelsen, er wolframcarbid og sammensmeltet wolframcarbid ("den pågældende vare") med oprindelse i Folkerepublikken Kina ("Kina"), som i øjeblikket tariferes under KN-kode 2849 90 30. Denne KN-kode angives blot til orientering.

3. Gældende foranstaltninger

De gældende foranstaltninger er en endelig antidumpingtold, der indførtes ved Rådets forordning (EF) nr. 771/98(4).

4. Årsag til den fornyede undersøgelse

Anmodningen er indgivet, fordi foranstaltningernes udløb sandsynligvis vil medføre, at der fortsat eller igen vil finde dumping sted med deraf følgende skade for EF-erhvervsgrenen.

I henhold til artikel 2, stk. 7, i grundforordningen fastsatte ansøgeren den normale værdi for Kina på grundlag af prisen i et egnet land med markedsøkonomi, der er nævnt i punkt 5.1.d) i denne meddelelse. Påstanden om fortsat dumping er baseret på en sammenligning af den normale værdi, fastsat som angivet i foregående sætning, og eksportprisen for den pågældende vare ved salg til Fællesskabet.

På dette grundlag er den beregnede dumpingmargen betydelig.

Med hensyn til påstanden om, at der igen vil forekomme dumping, hævdes det også, at eksporten til andre tredjelande, dvs. Canada og USA, foregår til dumpingpriser.

Ansøgeren hævder endvidere, at der er sandsynlighed for yderligere skadevoldende dumping. Ansøgeren fremlægger beviser for, at den nuværende import af den pågældende vare sandsynligvis vil stige, hvis foranstaltningerne bortfalder, da der findes uudnyttet kapacitet i det berørte land.

Det hævdes også, at importen af den pågældende vare vil stige, da andre traditionelle markeder end EF-markedet (dvs. USA og Japan) er mættede.

Ansøgeren hævder desuden, at skaden især er blevet afhjulpet på grund af de eksisterende foranstaltninger, og at ny omfattende import til dumpingpriser fra det pågældende land vil medføre, at der igen forvoldes EF-erhvervsgrenen skade, hvis foranstaltningerne bortfalder.

5. Procedure

Kommissionen har efter høring af det rådgivende udvalg fastslået, at der foreligger tilstrækkelige beviser til at begrunde indledningen af en udløbsundersøgelse, og den iværksætter hermed en sådan undersøgelse i henhold til artikel 11, stk. 2, i grundforordningen.

5.1. Procedure for bestemmelse af sandsynligheden for dumping og skade

Det vil ved undersøgelsen blive fastslået, om der er sandsynlighed for, at foranstaltningernes udløb vil medføre, at der fortsat eller igen vil finde dumping sted med deraf følgende skade, og om der er behov for at videreføre eller afskaffe de gældende foranstaltninger.

a) Stikprøver

I betragtning af det åbenbare antal parter, der er involveret i denne procedure, kan Kommissionen beslutte at anvende stikprøver i overensstemmelse med artikel 17 i grundforordningen.

i) Stikprøver af eksportører/producenter i Kina

For at gøre det muligt for Kommissionen at afgøre, om det er nødvendigt at anvende stikprøver, og i bekræftende fald udtage en stikprøve, anmodes alle eksportører/producenter eller repræsentanter, som handler på disses vegne, om at give sig til kende over for Kommissionen og indgive følgende fortrolige og ikke-fortrolige oplysninger om deres selskab eller selskaber inden for den frist, der er fastsat i denne meddelelses punkt 6.b)i):

- navn, adresse, e-postadresse, telefon-, fax- og/eller telexnummer samt kontaktperson

- omsætningen i lokal valuta og den mængde i tons af den pågældende vare, der solgtes til eksport til Fællesskabet i perioden fra 1. januar til 31. december 2002

- omsætningen i lokal valuta og den mængde i tons af den pågældende vare, der solgtes på hjemmemarkedet i perioden fra 1. januar til 31. december 2002

- om selskabet har til hensigt at fremsætte krav om en individuel margen (kun producenter kan fremsætte krav om en individuel margen)

- nøjagtig angivelse af selskabets aktiviteter med hensyn til produktionen af den pågældende vare og mængden i tons af den pågældende vare, produktionskapaciteten og investeringerne i produktionskapaciteten i perioden fra 1. januar til 31. december 2002

- navnene på alle forretningsmæssigt forbundne selskaber(5), der er involveret i produktionen og/eller salget (til eksport og/eller på hjemmemarkedet) af den pågældende vare, samt disse selskabers nøjagtige aktiviteter

- alle andre relevante oplysninger, som kan være nyttige for Kommissionen ved udvælgelsen af stikprøven

- en angivelse af, om selskabet eller selskaberne indvilger i at indgå i stikprøven, hvilket indebærer besvarelse af et spørgeskema samt accept af besøg med henblik på kontrol af besvarelsen.

For at indhente de oplysninger, som den anser for nødvendige til sin undersøgelse, vil Kommissionen endvidere kontakte myndighederne i eksportlandet og alle kendte sammenslutninger af eksportører/producenter.

ii) Endelig udvælgelse af stikprøven

Alle interesserede parter, der ønsker at afgive relevante oplysninger vedrørende udvælgelsen af stikprøven, skal gøre dette inden for den frist, der er fastsat i denne meddelelses punkt 6.b)ii).

Kommissionen har til hensigt at foretage den endelige udvælgelse af stikprøven, når den har hørt de parter, der har givet udtryk for, at de er rede til at indgå i stikprøven.

Selskaber, som indgår i stikprøven, skal besvare et spørgeskema inden for fristen i punkt 6.b)iii) i denne meddelelse og skal udvise samarbejdsvilje i forbindelse med undersøgelsen.

Hvis der ikke udvises tilstrækkelig samarbejdsvilje, vil Kommissionen basere sine undersøgelsesresultater på de foreliggende faktiske oplysninger i overensstemmelse med artikel 17, stk. 4, og artikel 18 i grundforordningen.

b) Spørgeskemaer

For at indhente de oplysninger, som den anser for nødvendige til sin undersøgelse, vil Kommissionen sende spørgeskemaer til erhvervsgrenen i Fællesskabet og til alle producentsammenslutninger i Fællesskabet, til eksportører/producenter i Kina, der indgår i stikprøven, til alle sammenslutninger af eksportører/producenter, til importørerne, til alle sammenslutninger af importører, der er nævnt i anmodningen, eller som samarbejdede i forbindelse med den undersøgelse, der førte til de foranstaltninger, der er genstand for denne undersøgelse, samt til myndighederne i eksportlandet.

Under alle omstændigheder bør alle parter så hurtigt som muligt kontakte Kommissionen pr. fax for at få fastslået, om de er opført i anmodningen, og om nødvendigt bør de anmode om et spørgeskema inden for fristen i punkt 6.a)i), da fristen i punkt 6.a)ii) i denne meddelelse gælder for alle interesserede parter.

c) Indsamling af oplysninger og afholdelse af høringer

Alle interesserede parter opfordres til at tilkendegive deres synspunkter, afgive andre oplysninger end besvarelser af spørgeskemaet og fremlægge dokumentation herfor. Disse oplysninger og dokumentation skal være Kommissionen i hænde inden for den frist, der er fastsat i denne meddelelses punkt 6.a)ii).

Kommissionen kan desuden høre interesserede parter, hvis de indgiver anmodning herom, hvoraf det fremgår, at der er særlige grunde til, at de bør høres. En sådan anmodning skal indgives inden for den frist, der er fastsat i punkt 6.a)ii) i denne meddelelse.

d) Udvælgelse af land med markedsøkonomi

I den tidligere undersøgelse blev USA anvendt som et egnet land med markedsøkonomi med henblik på fastsættelsen af den normale værdi for Kina. Kommissionen overvejer igen at anvende USA til dette formål. Interesserede parter opfordres til at fremsætte bemærkninger til rimeligheden af dette valg inden for den særlige frist, der er fastsat i punkt 6.c) i denne meddelelse.

5.2. Procedure for vurdering af Fællesskabets interesser

I overensstemmelse med artikel 21 i grundforordningen, og hvis sandsynligheden for fortsat dumping og skade bekræftes, vil der blive truffet afgørelse om, hvorvidt det vil være i Fællesskabets interesse at opretholde eller afskaffe antidumpingforanstaltningerne. Erhvervsgrenen i Fællesskabet, importørerne, deres repræsentative sammenslutninger, repræsentative brugere og repræsentative forbrugerorganisationer kan derfor give sig til kende og afgive oplysninger til Kommissionen inden for den generelle frist, der er fastsat i denne meddelelses punkt 6.a)ii), hvis de dokumenterer, at der er en objektiv forbindelse mellem deres aktiviteter og den pågældende vare. Parter, der har handlet som angivet i foregående sætning, kan anmode om at blive hørt med angivelse af, hvilke særlige grunde der er til, at de bør høres, inden for den frist, der er fastsat i punkt 6.a)iii) i denne meddelelse. Det skal bemærkes, at der kun tages hensyn til oplysninger indgivet i henhold til artikel 21, hvis oplysningerne er behørigt dokumenteret ved indgivelsen.

6. Frister

a) Generel frist

i) For anmodning om et spørgeskema

Alle interesserede parter, som ikke samarbejdede i forbindelse med den undersøgelse, der førte til de foranstaltninger, som er genstand for denne undersøgelse, bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i Den Europæiske Unions Tidende.

ii) For parter til at give sig til kende og indsende besvarelser af spørgeskemaer og alle andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og afgive besvarelser af spørgeskemaet eller alle andre oplysninger senest 40 dage efter offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Der gøres opmærksom på, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte periode.

Selskaber, der er udvalgt til at indgå i en stikprøve, skal indgive besvarelser af spørgeskemaet inden for den frist, der er fastsat i punkt 6.b)iii) i denne meddelelse.

iii) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

b) Særlig frist for udtagning af stikprøver

i) Alle oplysninger, der er omhandlet i punkt 5.1.a)i), skal være Kommissionen i hænde senest 15 dage efter offentliggørelsen af denne meddelelse i Den Europæiske Unions Tidende, da Kommissionen påtænker at konsultere berørte parter, som har givet udtryk for vilje til at indgå i en stikprøve, om den endelige udvælgelse af denne inden for 21 dage fra offentliggørelsen af denne meddelelse i Den Europæiske Unions Tidende.

ii) Alle andre oplysninger, som er relevante i forbindelse med udvælgelsen af stikprøven, og som er omhandlet i punkt 5.1.a)ii), skal være Kommissionen i hænde senest 21 dage fra offentliggørelsen af denne meddelelse i Den Europæiske Unions Tidende.

iii) Besvarelser af spørgeskemaer fra parter, der indgår i stikprøven, skal være Kommissionen i hænde inden for en frist på 37 dage fra datoen for meddelelsen om, at de indgår i stikprøven.

c) Særlig frist for udvælgelse af land med markedsøkonomi

Parter i undersøgelsen kan fremsætte bemærkninger til det hensigtsmæssige ved valget af USA, der som nævnt i denne meddelelses punkt 5.1.d) påtænkes anvendt som land med markedsøkonomi med henblik på fastsættelse af den normale værdi for Kina. Disse bemærkninger skal være Kommissionen i hænde senest 10 dage efter offentliggørelsen af denne meddelelse i Den Europæiske Unions Tidende.

7. Skriftlige redegørelser, besvarelser af spørgeskema og korrespondance

Alle bemærkninger og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-postadresse, telefon-, fax- og/eller telexnummer.

Kommissionens postadresse: Europa-Kommissionen J-79 5/16 B - 1049 Bruxelles Fax (32-2) 295 65 05 Telex COMEU B 21877.

8. Manglende samarbejde

I tilfælde, hvor en af de interesserede parter nægter at give adgang til nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger i overensstemmelse med artikel 18 i grundforordningen.

Hvis det konstateres, at en interesseret part har afgivet urigtige eller misvisende oplysninger, vil der blive set bort fra disse oplysninger, og de foreliggende faktiske oplysninger kan benyttes.

(1) EFT C 166 af 12.7.2002, s. 2.

(2) EFT L 56 af 6.3.1996, s. 1.

(3) EFT L 305 af 7.11.2002, s. 1.

(4) EFT L 111 af 9.4.1998, s. 1.

(5) Udtrykket "forretningsmæssigt forbundne selskaber" er defineret i artikel 143 i Kommissionens forordning (EØF) nr. 2454/93 om gennemførelsesbestemmelser for EF's toldkodeks (EFT L 253 af 11.10.1993, s. 1).